Във връзка с постъпило уведомление с вх. № ОВОС-1966/01.07.2022г. за инвестиционно предложение (ИП): „Производство на железен сулфат хептахидрат“, в ПИ 40004.19.209, с. Крумово, община Родопи, област Пловдив, с възложител: „ПРОКС-2“ ООД,на основание чл. 5, ал. 1 от Наредбата за условията и реда за извършване на оценка на въздействието върху околната среда (Наредбата за ОВОС), и в изпълнение разпоредбата на чл. 5, ал. 2 от Наредбата за ОВОС, Регионална инспекция по околна среда и водите – Пловдив (РИОСВ-Пловдив) информира за следното:

1. **По отношение на изискванията на глава шеста, раздел трети на ЗООС:**

Инвестиционното предложение „Производство на железен сулфат хептахидрат“, в ПИ 40004.19.209, с. Крумово, община Родопи, област Пловдив, попада в обхвата на в т. 6. Интегрирани химически инсталации за производство в промишлен мащаб на химични вещества, използващи процеси на химично превръщане, където отделните инсталации са функционално свързани и които са предназначени: точка „б” за производство на основни неорганични химични вещества, по смисъла на Закона за управление на отпадъците на Приложение 1 от Закона за опазване на околната среда /ЗООС/ и на основание чл.92, т.1 от ЗООС **подлежи на задължителна процедура** **по изготвяне на ОВОС.**

Действия по провеждане на процедура по ОВОС, съобразно изискванията на глава трета от Наредбата за ОВОС, в това число:

• Осигуряване изработването на задание за обхват и съдържание на ОВОС по реда на чл. 10 от Наредбата за ОВОС.

• Провеждане на консултации по заданието с РИОСВ Пловдив, РЗИ Пловдив, БД ИБР Пловдив, ВиК ЕООД гр.Пловдив, РД ПБЗН Пловдив и други специализирани ведомства и засегната общественост.

• Изготвяне на Доклад за ОВОС от колектив от експерти с ръководител, при спазване изискванията на чл.83 от ЗООС. Докладът се изработва въз основа на заданието за обхват и съдържание на ОВОС, при спазване изискванията на чл. 96 от ЗООС.

• Внасяне за оценка на качеството Доклад за ОВОС в един екземпляр на хартиен и на електронен носител (по реда на чл. 13 от Наредбата за ОВОС).

Към Доклада за ОВОС е необходимо писмено да заявите намерението си (ако имате такова) за прилагане на оценка по реда на чл. 99а от ЗООС за инвестиционното предложение (инсталацията).

* Етапите на процедурата по ОВОС и изискванията, в т.ч изготвяне на документация, задължения и отговорности на Възложителя, са регламентирани в глава шеста, раздел ІІІ на ЗООС и в Наредбата за ОВОС.

**2.** **По отношение на изискванията на чл. 31 от Закона за биологичното разнообразие (ЗБР)**

УПИ 019174, 019203, с. Крумово, местност „Баш кайнака“ 19А, в които се предвижда да се реализира инвестиционното предложение не попадат в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона BG0000194 „Река Чая“ за опазване на природните местообитания и на дивата флора и фауна, обявена със заповед РД-688/25.08.2020 г. на Министъра на околната среда и водите (ДВ бр.80/2020 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.39, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба на инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение е предвидено да се реализира в урбанизирана територия - съществуващ цех за металообработка, извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000194 „Река Чая“.

2. Предвид местоположението, характера и мащаба на инвестиционното предложение, няма вероятност осъществяването му да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зони и нейните елементи.

**3. По отношение на изискванията на глава седма, раздел втори на ЗООС:**

Съгласно представената информация дейността, която се предвижда да се извършва на производствената площадка на “Прокс-2” ООД, находяща се в с. Крумово, община Родопи, област Пловдив, местност “Баш Кайнака” 19А, ПИ 40004.19.209 по КК, масив 19 **попада** в обхвата на Приложение № 4 от ЗООС, а именно:

т. 4.2. Инсталации за производство на неорганични химически вещества, като:

г) соли.

Съгласно чл. 117 от ЗООС изграждането и експлоатацията на нови и експлоатацията на действащи инсталации и съоръжения за категориите промишлени дейности по Приложение № 4 се разрешават след издаването на комплексно разрешително.

Комплексното разрешително по [чл. 117](http://web.apis.bg/p.php?i=9236#p6563781) от е задължително за издаване на разрешение за строеж. Изключение се допуска за инсталации и съоръжения, за които е завършила процедура по ОВОС с решение, потвърждаващо прилагането на най-добрите налични техники, в съответствие с [чл. 99а](http://web.apis.bg/p.php?i=9236#p6563754) от ЗООС, като в този случай комплексното разрешително е задължително за въвеждането на инсталациите и съоръженията в експлоатация.

**4**. **Съгласно Тарифата за таксите, които се събират в системата на МОСВ** (ПМС № 136, ДВ 39 от 2011г**.,** изм. и доп. ДВ. бр.60 от 7 юли 2020г.) за издаване на решение по ОВОС се събира такса, както следва за случаите:

● при процедура по задължителна ОВОС - 1200 лв. (в този случай сумата се внася по банков път на РИОСВ Пловдив УниКредит Булбанк АД, клон Пловдив, IBAN сметка ВG43UNC R70003119330825 BIC UNCRBGSF ) (компетентен орган за вземане на решение по ОВОС е Директорът на РИОСВ Пловдив);

● в случаите на обща процедура по чл. 94, ал. 1, т. 9, когато: инвестиционното предложение е предмет на процедура по чл. 109, ал. 1 или 2 от ЗООС и на процедура по чл. 117, ал. 1 или 2 от ЗООС - 0,05 на сто от стойността на строително-монтажните работи съгласно количествено-стойностните сметки на инсталациите, но не по-малко от 1850 и не повече от 10 000 лв (компетентен орган за вземане на решение по ОВОС е Министърът на околната среда и водите)

**ВАЖНО** Съгласно чл.94, ал.1, т.9 Министърът на околната среда и водите е компетентен орган за вземане на решение по ОВОС за инвестиционни предложения, които попадат в Приложение № 1 и са предмет на обща процедура по ОВОС и най-малко на една от процедурите по чл. 109, ал. 1 или 2 или по чл. 117, ал. 1 или 2.

**Необходимо е писмено да заявите намерението си** (ако имате такова) за прилагане на чл.94, ал.1, т.9.

Уведомяваме Ви, че съгласно чл. 2а, ал.5 от Наредбата за ОВОС, процедурата по ОВОС ще бъде прекратена, ако в рамките на 12 месеца Възложителят не изпълни указанията в настоящото писмо.

Копие на писмото е изпратено до Община Родопи и Кметство с. Крумово.

Отговорено от РИОСВ-Пловдив на 14.07.2022г.